text: [{"text_idx": "#000004", "text": "Hospitaala Rifaraalaa fi Kolleejjii Saayinsii Fayyaa Yuunivarsitii Gondaritti hakimoonni lamaa fi leenjifamtoonni shaakalarra jiran (intern) 20 Covid-19n qabaman.\nBBCn maddeen yuunivarsitichaa irraa ragaa argate eeruun akka gabaasetti, hanga Kibxata darbeetti leenjifamtoonni 17, Arba\u2019aa leenjifamtoonni afuurii fi Kamiisa ammoo tokko qabamuun, walumaagalatti haakimoonni 22 vaayirasichaan qabamanii jiru. Isaan keessaa torba dubartoota tahuus odeeyfannoon ni addeessa."}, {"text_idx": "#000005", "text": "Kanaan walqabatees haakimoonni leenjifamtootaa lama hojii akka hin gallee itti himamuu fi Kamiisa irraa kaasee hojii akka hin galin gabaasichi ni addeessa."}, {"text_idx": "#000006", "text": "Haakimoonni vaayirasichaan qabamuun itti himamee fi BBCn dubbisees sababii itti vaayirasichaaf saaxilamu danda\u2019an yoo dubbatan, dhukkubsattoonni gara hospitaalichaa dhufan jalqaba kan wal argan isaan waliin ta\u2019uu himanii, isaaniin erga ilaalamanii booda gara qorannoowwan biraatti kan ergaman ta\u2019u ibsan. Kanarraa ka\u2019uunis adeemsi hojii kun vaayirasichaaf akka isaan saaxiluu hin oolle shakkii qaban himan. Kana malees, wayita hojiisaanii raawwataniitti meeshaalee of-eeggannoo dhuunfaa gahaa qabaachuu dhabuunis saaxilamummaa isaanii akka ol kaase dubbatu."}, {"text_idx": "#000007", "text": "Hakimoota hanga ammaatti vaayirasichaan qabaman keessaa kan haala cimaa ta\u2019een dhukkubsatan akka hin jirree fi hedduun isaanis mallattoowwan dhukkubbii kan hin qabne ta\u2019uu odeeyfannoon ni addeessa."}, {"text_idx": "#000008", "text": "Dhaabbanni Fayyaa Addunyaa akka jedhuutti kanneen Covid-19 saaxilamtoota ta\u2019an keessaa hojjattoonni wallaansa fayyaa tokko.\nAddunyaarratti namoota Covid-19n qabaman keessaa dhibbeentaa 10 kan ta\u2019an hojjattoota wal\u2019aansa fayyaati jedheera."}, {"text_idx": "#000009", "text": "Ityopphiyaatti weerarri vaayirasii kanaa jiraachuun erga mirkanaa\u2019ee booda baatiiwwan jahan keessatti naannoolee biyyatti garaa garaatti hojjattoonni wal\u2019aansa fayyaa dhaabbilee fayyaa keessa hojjatan vaayirasichaan qabamuun isaanii himamaa ture.\nLakkoofsi waliigalaa haakimoota vaayirasichaan qabamanii garuu hin beekamu."}]